Током ратног похода од Лике до Србије, јединице дивизије су попуњаване новим борцима, али како је велики број бораца гинуо у борбама, бројно стање дивизије се и даље кретало у истим оквирима. Крајем јануара 1944. у борбеном саставу дивизије налазило се 3.336 бораца, док је стање половином фебруара износило 3.518 бораца. Маја 1944, непосредно пред десант на Дрвар, дивизија је имала 3.667 бораца, а у тешким борбама вођеним са немачким падобранцима 25. и 26. маја јединице дивизије су имале укупно 156 избачених из строја — 49 погинула, 73 рањена и 34 нестала борца. У борбама вођеним током Дрварске операције, као и у борбама током четрдесетодневног марша од Гламоча до Прибоја, Шеста личка дивизија изгубила је више од 1/3 свог састава па је септембра 1944. стигла на Златибор са свега око 2.400 бораца. Након доласка у Србију, у периоду од ослобођења Ваљева до почетка Београдске операције, дошло је до прилива великог броја нових бораца у дивизију, као и укључивања у њен састав 22. српске космајске бригаде, па је стање дивизије 9. октобра 1944. износило преко 5.600 бораца. Крајем новембра 1944, пред повлачење дивизије са Сремског фронта, дивизија је са тек приспелом допуном имала укупно 5.992 бораца, од чега 4.587 у борбеном саставу. Упоредо са попуном нових бораца, из дивизије је повучено на стотине старих бораца и старешина, који су упућивани као команди кадар у новоформиране јединице и установе или слати на школовање у Совјетски Савез. Према неким подацима, од половине септембра 1944. до почетка фебруара 1945. било је прекомандовано укупно 520 старих бораца.